**Nyt emballagesystem skal spare miljøet for 64 tons pap og papir årligt**

**Der smides daglige flere tons emallage ud på de danske byggepladser. Men meget af det store spild kunne undgås, hvis producenterne undlod at pakke de enkelte komponenter ind i unødigt pap og papir. Den danske virksomhed Øland A/S, som leverer ventilationskanaler til byggebranchen, tager nu action mod ressourcespildet og lancerer et nyt emballagesystem. Systemet forventes at kunne reducere virksomhedens spild og dermed spare miljøet for ca. 64 tons årligt.**

175 kilo pap, papir og plastic. Så meget affald fra emballage smider virksomheder i gennemsnit ud på de danske byggepladser hver dag. Affald som kunne undgås, hvis komponenter til byggeriet blev pakket anderledes ind, før de sendes af sted til samarbejdspartnere på byggepladserne.

Hos Øland A/S har man valgt at gøre noget ved problemet med unødigt pap, papir og plastic. Virksomheden har udviklet et nyt bæredygtigt emballagesystem, som kan genbruges igen og igen, og dermed ikke sviner. I stedet for at få leveret de forskellige fittings, bøjninger osv., som modtagerne bruger til ventilationssystemerne, i mange forskellige kasser, vil Øland A/S fremover få leveret komponenter i store genanvendelige bags.

De nyudviklede Øland-bags kan indeholde op til 1 kubikmeter fittings af gangen. Og når Øland A/S har transporteret materiale i bagsene, tages de med retur for at blive genbrugt ved fremtidige leverancer. På den måde undgås store mængder pap og papir, som ellers ville gå til spilde og ligge og flyde på byggepladsen.

-Vi har i mange år tænkt over, at vi smed alt for meget emballage ud, og samtidig overvejet, hvordan vi kunne gøre noget ved problemet. Derfor har vi nu fået udarbejdet vores eget emballagesystem. Vi sender dagligt rigtig mange kasser og pakker af sted, som nu kan afløses af vores bæredygtige Ølands-bags, siger Johnny Øland, direktør for Øland A/S og fortsætter:

-Ud over at spare miljøet for unødvendig belastning vil de nye bags også effektivisere den daglige arbejdsgang på byggepladsen. Bagsene er udstyret med håndtag, så man nemt kan rykke rundt på indholdet, og dermed hurtigt finde de fittings man skal bruge.

Øland A/S er nogle af de første i branchen til at udvikle bæredygtig emballage. Med det nye tiltag håber virksomheden samtidig at kunne inspirere andre i branchen til at tænke kreativt og miljøbevidst på emballagefronten.

Ølands-Bagsene produceres i tre forskellige størrelser: 1 kubikmeter, ½ kubikmeter og ¼ kubikmeter.

**Ønsker du flere oplysninger, kontakt venligst:**

Presserådgiver Mads Byder, 20 62 77 27

Presserådgiver Hanne Hyldborg, 29 69 42 10

**Om Øland A/S**

Øland er Danmarks førende leverandør af ventilationsprodukter. Virksomheden har vind i sejlene og har lige siden opstarten som enkeltmandsvirksomhed i 1980 haft fremgang hvert eneste år. I dag er Øland en stor professionel spiller på markedet med 110 medarbejdere og et stærkt fokus på kundeviden og kompetencer. Øland indgår sammen med VVS-grossisten Brødrene Dahl, byggemarkedskæden Optimera og rørvirksomheden Heradan i Saint-Gobain koncernen, der er en af Europas største industrikoncerner inden for produktion og distribution af byggematerialer, glas og andre specialprodukter. Der er flere oplysninger om Øland på [www.oeland.dk](http://www.oeland.dk).